Høringssvar til 12-H-05 Ændring i arbejdstidstilrettelæggelsen i Borgerteam
En effektivisering må ikke ske på bekostning af borgernes behov, fagligheden og medarbejdernes arbejdsmiljø
Vi vil gerne gøre en tydelig indsigelse mod forslaget om, at vagter i Borgerteams planlægges endnu mere effektivt så der ikke længere holdes spisepause ved vagter på 6 timer eller mindre.
Vi mener, at forslaget er problematisk, fordi det i praksis risikerer at gøre vagtplanen styrende for borgernes hverdag frem for borgernes behov styrende for vagtplanen.
Det er efter vores vurdering den forkerte vej at gå, særligt i lyset af den nye ældrelov, hvor der netop lægges vægt på den enkelte borgers ønsker, mål, behov og mulighed for at leve et godt og meningsfuldt liv. §11 i ældreloven nævner netop sammenhæng, helhedspleje, tværfaglighed og kontinuitet for borgeren.
Hvem skal tilpasses, borgeren eller arbejdstiden?
Borgerne i Borgerteam er ofte komplekse borgere med forskellige behov, døgnrytmer, ernæringsbehov, medicin og behov for støtte.
Når vagterne afkortes, bliver spørgsmålet derfor ikke kun, hvor mange timer medarbejderne er på arbejde, men hvilke konsekvenser det får for borgerne, når medarbejdernes arbejdstid ikke længere dækker de tidspunkter, hvor borgerne har behov for hjælpen.
Hvis medarbejderne f.eks. går hjem, inden der normalt afvikles frokostpause, kan det betyde, at borgernes måltider skal rykkes frem.
Det kan resultere i, at morgenmad og frokost ligger meget tæt på hinanden.
For en småtspisende borger kan det betyde, at borgeren ikke når at blive sulten og derfor spiser mindre. For en borger med demens kan ændringer i den kendte struktur skabe uro og påvirke borgerens trivsel.
Det kan i sidste ende føre til dårligere ernæring, mindre energi og nedsat funktionsniveau, og dermed potentielt et større behov for hjælp og pleje.
Det er svært at se dette som en effektivisering, hvis konsekvensen på længere sigt kan blive, at borgeren får brug for mere hjælp.
Medicin kan ikke tilpasses en effektiviseringsmodel
Det samme gælder medicinudlevering.
Medicin gives ikke efter, hvornår det passer bedst ind i en vagtplan. Tidspunktet for medicin kan have betydning for både effekt og bivirkninger.
Hvis arbejdstiden afkortes, kan der opstå situationer, hvor medicin skal gives inden for meget korte tidsintervaller.
F.eks. kan en borger risikere at få sin morgen medicin kl. 10.00 og sin middagsmedicin kl. 11.30, hvilket er et alt for kort interval for medicinindtag.
Det bør være et helt grundlæggende princip, at borgerens behov og den faglige vurdering kommer før hensynet til at få vagtplanen til at gå op.
Derfor bør det dokumenteres, hvordan 12-H-05 sikrer, at en ændret arbejdstidstilrettelæggelse ikke får uhensigtsmæssige konsekvenser for medicinhåndtering og kvaliteten i plejen.
Frokostpausen er ikke spildtid
Vi er også meget kritisk over for en eventuel opfattelse af, at frokostpausen alene er tid, der kan effektiviseres væk.
Frokostpausen er selvfølgelig et tidspunkt, hvor medarbejderne skal spise og holde pause.
Men den er også et vigtigt fagligt og arbejdsmiljømæssigt rum.
Det er her, vi får mulighed for at sparre med hinanden om borgerne, vende faglige problemstillinger og dele erfaringer.
Det er også her, vi opbygger relationer og psykologisk tryghed mellem kollegaerne, både faglærte og ufaglærte.
For nye medarbejdere er dette særligt vigtigt. Det er i fællesskabet med kollegaerne, at man bliver en del af teamet, får mod til at stille spørgsmål og bliver tryg ved at bede om hjælp.
Vi arbejder med mennesker, og med høje følelsesmæssige krav
Arbejdet i Borgerteam indebærer høje følelsesmæssige krav.
Vi møder mennesker, der kan være alvorligt syge, kognitivt svækkede, ensomme eller i meget sårbare livssituationer.
Det påvirker medarbejderne.
Derfor har vi brug for et rum, hvor vi kan tale med hinanden om det, vi oplever.
Frokostpausen er et af de steder, hvor dette kan ske naturligt.
Det er her, vi kan kigge hinanden i øjnene og opdage, hvis en kollega ikke har det godt. Det er her, vi kan spørge: “Er du okay?”
Det kan være med til at forebygge, at medarbejdere står alene med svære oplevelser og tager belastningen med hjem.
Et stærkt kollegialt fællesskab er ikke en luksus. Det er en del af et bæredygtigt arbejdsmiljø.
Hvis man fjerner eller reducerer de naturlige muligheder for faglig sparring og kollegial støtte, risikerer man i stedet øget psykisk belastning, dårligere trivsel, mere sygefravær og større personaleudskiftning.
KL’s udmelding om pauser
KL har tilkendegivet, at alle medarbejdere har ret til en pause – også deltidsansatte.
Derfor ønsker vi et klart svar på:
Er medarbejdernes ret til pause reelt indregnet i 12-H-05?
Og hvis vagterne som udgangspunkt afkortes, så medarbejderne ikke længere er på arbejde i det tidsrum, hvor frokostpausen normalt ligger:
Hvornår og hvordan skal pausen så afholdes?
Hvis svaret er, at pausen fortsat skal afholdes, bør det samtidig fremgå tydeligt, hvordan der sikres tid og mulighed for, at medarbejderne rent faktisk kan holde en reel pause.
Hvad er den reelle gevinst?
Vi mener, at der bør stilles et helt grundlæggende spørgsmål til 12-H-05:
Hvad er den reelle gevinst ved at afkorte vagterne, hvis det samtidig kan medføre dårligere kontinuitet, mindre fleksibilitet, uhensigtsmæssige måltidstidspunkter, udfordringer omkring medicin, mindre faglig sparring og et dårligere arbejdsmiljø?
Det er ikke tilstrækkeligt alene at se på, hvor mange timer der kan effektiviseres i vagtplanen.
Man er nødt til at se på den samlede konsekvens.
En besparelse ét sted kan skabe en større udgift et andet sted.
Hvis en borger f.eks. mister funktionsevne på grund af uhensigtsmæssige måltider eller manglende kontinuitet, kan resultatet blive et øget behov for hjælp.
Hvis medarbejdernes trivsel samtidig forringes, kan konsekvensen være øget sygefravær og personaleudskiftning.
Det er ikke effektivisering. Det er risiko for at flytte problemet – og regningen, et andet sted hen.
Vores anbefaling
Vi mener derfor, at forslaget om at fjerne 6-timers vagter som udgangspunkt bør genovervejes.
Før en sådan ændring gennemføres, bør der foretages en konkret konsekvensvurdering af:
· borgernes måltider og ernæring
· småtspisende borgere
· borgere med demens
· tidspunkt og sikkerhed omkring medicinudlevering
· kontinuitet og relation mellem borger og medarbejder
· medarbejdernes mulighed for faglig sparring
· medarbejdernes mulighed for at afholde reel pause
· det psykiske arbejdsmiljø
· risiko for øget sygefravær og personaleudskiftning
· og ikke mindst, om ændringen reelt understøtter intentionerne i den nye ældrelov.
Borgerne skal ikke tilpasses en effektiviseringsmodel. Arbejdstilrettelæggelsen skal understøtte borgernes behov.
Det bør være det grundlæggende princip for arbejdet i Borgerteam.
Vi mener derfor, at 12-H-05 bør genovervejes, inden ændringen gennemføres.

